Statele Unite vor să ofere insulelor din Pacific „o alegere mai bună” decât China, chiar dacă Washingtonul singur nu poate concura cu prezenţa în creştere a Beijingului în regiune, a declarat secretarul de stat Antony Blinken, informează sâmbătă AFP, preluată de Agerpres.
Blinken a făcut aceste declaraţii vineri seara, după ce parlamentarii din Insulele Solomon, a căror apropiere de China în chestiuni de securitate îngrijorează Statele Unite şi Australia, au ales un nou prim-ministru favorabil Beijingului.
„China acoperă mult teren în insulele din Pacific, poate mai mult decât putem acoperi noi înşine”, a recunoscut Blinken la Forumul Sedona al Institutului McCain din Arizona. Dar secretarul de stat american a adăugat că, graţie parteneriatului cu Australia, Noua Zeelandă, Coreea de Sud, Japonia şi India, „şi noi acoperim mult teren”.
„Se poate observa acest lucru în capacitatea noastră de a oferi unele dintre lucrurile pe care le doresc oamenii din aceste ţări”, a explicat Blinken. „De multe ori este mai eficient să spui unei ţări: nu îţi cerem să alegi, vrem să-ţi oferim o alegere mai bună”, a adăugat înaltul oficial american.
Blinken s-a referit la o iniţiativă, anunţată la un summit de anul trecut între preşedintele american Joe Biden şi premierul australian Anthony Albanese, în cadrul căreia Google construieşte cabluri trans-Pacific pentru a îmbunătăţi conexiunile la internet în ţări îndepărtate.
Aceste cabluri de mare viteză oferă o alternativă la China, ale cărei companii de tehnologie sunt din ce în ce mai active în Pacificul de Sud.
SUA pierde teren în insulele din Pacific
Tensiunile s-au diminuat între Statele Unite şi China, Blinken vizitând luna trecută Beijingul pentru a doua oară în mai puţin de un an, dar administraţia Biden a declarat că China este principalul rival pe termen lung pentru leadership-ul global al SUA.
În Insulele Solomon, ministrul de externe prochinez Jeremiah Manele a fost ales joi prim-ministru, învingând un adversar care dorea să reducă influenţa Beijingului în această mică ţară din Pacificul de Sud.
Predecesorul lui Manele, Manasseh Sogavare, declara, în septembrie 2023, că a evitat summitul liderilor insulelor din Pacific organizat la Casa Albă pentru a evita o „lecție de morală” și pentru că avea probleme mai arzătoare de rezolvat acasă, relatează Reuters.
Sogavare amintea că a participat la summitul din 2022, afirmând însă „că nu s-a ales nimic” din acesta. „Ei îți țin o lecție de morală despre cât de buni sunt ei”, a declarat acesta cu referire la partea americană.
În ultimii ani, China şi Statele Unite şi-au intensificat competiţia pentru influenţă în Pacific. În 2019, în decurs de o săptămână, Kiribati şi Insulele Solomon au renunţat la relațiile diplomatice cu Taiwanul în favoarea Chinei. În luna ianuarie din acest an, și guvernul din Nauru anunța că va rupe relațiile diplomatice cu Taiwan.